Predkladacia správa

Podnet na vypracovanie návrhu nariadenia vlády
Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 355/2006 Z.z. o ochrane zamestnancov pred rizikami súvisiacimi s expozíciou chemickým faktorom pri práci vypracovalo Ministerstvo zdravotníctva Slovenskej republiky ako iniciatívny návrh.

Vyjadrenie účelu a odôvodnenie potreby návrhu nariadenia vlády
Účelom navrhovaného nariadenia vlády je zosúladiť expozičné limity niektorých chemických faktorov  uvedené v prílohe č. 1 (Najvyššie prípustné expozičné limity chemických faktorov v pracovnom ovzduší) nariadenia vlády Slovenskej republiky č. 355/2006 Z.z. so smernicou Komisie 2006/15/ES.
Zmeny sa týkajú aj úpravy niektorých už stanovených limitov chemických faktorov, ktoré boli prevzaté do legislatívy Slovenskej republiky z relevantných zdrojov členských štátov Európskych spoločenstiev, v súlade s ich pravidelným prehodnocovaním na základe najnovších vedeckých poznatkov, doplnenia nových limitov pre novozavedené chemické faktory alebo ich zrušenie a bližšej identifikácie niektorých chemických faktorov najmä doplnením spôsobu analýzy. 

Obsah návrhu nariadenia vlády 
V návrhu nariadenia vlády v časti 1. prílohy č. 1 (Najvyššie prípustné expozičné limity plynom, parám, aerosólom s prevažne toxickým účinkom v pracovnom ovzduší) sa oproti doterajšej úprave upravujú limity troch chemických faktorov (dietylamín, kyánamid, nitrobenzén) podľa smernice Komisie 2006/15/ES a menia, dopĺňajú alebo vypúšťajú sa limity u 74 chemických faktorov. Preradenie do inej položky alebo slovné spresnenie názvu sa týka 35 chemických faktorov.
	V časti 2. prílohy č. 1 návrhu nariadenia vlády (Najvyššie prípustné expozičné limity pre pevné aerosóly bez toxického účinku) sa oproti doterajšej úprave dopĺňajú alebo vypúšťajú limity pre 8 pevných aerosólov.

Zhodnotenie finančných, ekonomických, environmentálnych vplyvov a vplyvov na zamestnanosť a podnikateľské prostredie 
Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať finančný, ekonomický a environmentálny dopad, ani vplyv na zamestnanosť a podnikateľské prostredie. 

Dôvod nesprístupňovania návrhu nariadenia vlády
	Nie je dôvod nesprístupňovania návrhu nariadenia vlády.

Informácia o pripomienkovom konaní
	Návrh nariadenia vlády bol predložený na pripomienkové konanie celkom 39 pripomienkujúcim orgánom. Hromadná pripomienka zo strany verejnosti uplatnená nebola. Vyhodnotenie pripomienkového konania je súčasťou materiálu.

Informácia o prerokovaní v Legislatívnej rada vlády Slovenskej republiky
	V návrhu nariadenia vlády sú zapracované všetky pripomienky, ktoré vyplynuli z rokovania Legislatívnej rady vlády Slovenskej republiky, ktoré sa uskutočnilo dňa 12.6.2007.